రేపు బంగారపు దుకాణాల బంద్‌!
- పాన్‌కార్డ్‌ నిబంధనకు వ్యతిరేకంగా నిరసన: జేజీఎఫ్‌
కోల్‌కతా: రూ.2 లక్షలకు మించి బంగారం, ఆభరణాల కొనుగోళ్లు జరిపే వారు విధిగా పాన్‌కార్డు గానీ లేదా డిక్లరేషన్‌ను గానీ సమర్పించాలన్న సర్కారు నిబంధనపై పసిడి వర్తకులు కన్నెర్రజేస్తున్నారు. ప్రభుత్వ నిర్ణయానికి వ్యతిరేకంగా వారు ఆందోళనకు సిద్ధం అవుతున్నారు. ఇందులో భాగంగా బుధవారం (10న) ఒక్క రోజు సమ్మె బాట పట్టాలని నిర్ణయించినట్లు 'ఆల్‌ ఇండియా జెమ్స్‌ అండ్‌ జ్యువెల్లర్స్‌ ట్రేడ్‌ ఫెడరేషన్‌' (జేజీఎఫ్‌) సోమవారం తెలిపింది. ఇందులో భాగంగా తమ నిరసనను తెలియజేశేలా దేశ వ్యప్తంగా ఉన్న దాదాపు లక్ష బంగారం దుకాణాలను 10న మూసి ఉంచనున్నట్లు సంఘం సభ్యులు తెలియజేశారు. జనవరి నుంచి అమలులోకి వచ్చిన పాన్‌ నిబంధన పట్ల వినియోగదారుల నుంచి తీవ్ర వ్యతిరేకత వస్తోందనీ.. ఫలితంగా తమ వ్యాపారం బాగా దెబ్బతింటోన్నట్లు సంఘం వివరించింది. ఎక్కువగా గ్రామీణ ప్రాంతాలు, సెమీ అర్బన్‌ ప్రాంతాలలో తాము ఈ సమస్య ఎందుర్కొంటున్నట్లు సంఘం తెలిపింది. ఈ నిబంధన కారణంగా మూడోవంతు వ్యాపారం దెబ్బతిన్నట్లు జీజేఎఫ్‌ ఈస్ట్‌జోన్‌ ఛైర్మన్‌ శంకర్‌ సేన్‌ తెలిపారు. చాలా మంది గ్రామీణ మహిళలకు పాన్‌కార్డులు లేవనీ.. డిక్లరేషన్‌పై సంతకం చేయమని కోరితే వారు నిరాకరించి వెళ్లిపోతున్నట్లు ఆయన వాపోయారు.
మీ స్నేహితులకు రికమెండ్ చెయ్యండి